Гъагъэ, ефIакIуэ, зыужь, Апсны щIыналъэ щхьэхуит!
ФокIадэм и 30-м илъэс 20 ирокъу 1992 — 1993 гъэхэм екIуэкIа куржы-абхъаз зауэр Апсным и текIуэныгъэкIэ зэриухрэ. Аращ зытеухуауэ щытар Налшык Абхъазым и утым дыгъуасэ щызэхэта гуфIэгъуэ зэхыхьэр.
КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэмрэ «Абхъаз зауэм и ветеранхэр» зэгухьэныгъэмрэ къызэрагъэпэща пэкIум хэтащ Къэбэрдей-Балъкъэрым и Правительствэм и вице-премьер Къуэдзокъуэ Мухьэмэд, министр Къумахуэ Мухьэдин, Абхъаз Республикэм IэщэкIэ зэщIэузэда и къарухэм и генерал-майор, хьэщIэу ди республикэм мы махуэхэм щыIэ Нанбэ Закъан, Къэбэрдей Адыгэ хасэм и тхьэмадэ, «Адыгэ псалъэ» газетэм и редактор нэхъыщхьэ ХьэфIыцIэ Мухьэмэд, Афганистаным щызэуахэм я зэгухьэныгъэм и унафэщI Тхьэгъэлэдж Тимур сымэ, нэгъуэщIхэри.
Ар иригъэкIуэкIащ «Абхъаз зауэм и ветеранхэр» зэгухьэныгъэм и правленэм хэт Шорэ Анзор.
— Зауэр зэриухрэ илъэс 20 щрикъум ирихьэлIэу нобэ мы Iуэхугъуэр идогъэкIуэкI, — жиIащ абы. — Сыту жыпIэмэ, фокIадэм и 30-м Абхъазым щекIуэкIыну гуфIэгъуэ зэхыхьэшхуэхэм хэтыну ди щIалэхэр пщэдей йожьэ. Нобэ хуэдэ махуэм Сыхъум дэт Правительствэм и унэр хуит къащIыжауэ щытащ. Дэ дропагэ абы зыщызыгъэбыда куржы унафэщIхэр къыщIэзыхужауэ щыта зауэлIхэм Къэбэрдейм щыщ адыгэ щIалэхэри зэрахэтам.
Зауэм хэкIуэдахэм папщIэ зэхыхьэм къекIуэлIахэм дыуэ яригъэщIащ Анзорей къуажэм щыщ, Абхъазым щызэ-уахэм яхэта Хьэмгъуокъу Амур.
— Хуит сыкъэфщI ди республикэм и Iэтащхьэ Къанокъуэ Арсен къыбгъэдэкIыу абхъаз лъэпкъым и махуэшхуэмкIэ сехъуэхъуну, — пэкIум хэтхэм захуигъазэу жиIащ Къуэ-дзокъуэ Мухьэмэд. — Сыхуейт фIыщIэ яхуэсщIыну ди къуэш щIыналъэм лей къыщытехьэм дэIэпыкъун мурад яIэу абы кIуауэ щытахэм. Абхъазым нобэ едгъэжьащ КъБР-м и Правительствэм и лIыкIуэ гуп. Къуэш щIыналъэм и гуфIэгъуэр дэркIи лъапIэщ.
— Абхъазым и Президентым и лъэIукIэ, псом япэрауэ адыгэ лъэпкъым, къыкIэлъыкIуэу ди деж щхьэщыжакIуэ нэкIуа щIалэхэр зыпIа адэ-анэхэм фIыщIэ яхуэсщIыну сыхуейщ, — жиIащ Нанбэ Закан. — Абыхэм я бынхэр, я щхьэр халъхьэнуми ямыщIэу, Апсным лей къыщыттехьэм шыщхьэмыгъазэу нытхыхьауэ щытащ. Ди текIуэныгъэр фэркIи текIуэныгъэщи, мы махуэ лъапIэхэмкIэ сынывохъуэхъу!
Зэхыхьэм къыщыпсэлъащ ветеранхэм я Налшык къалэ Советым и тхьэмадэ Абдуллаев Мустэфа. Ар къытеувыIащ абхъаз щIыналъэр гузэвэгъуэ щыхэхуэм абы кIуа щIалэхэм я дзэзешэу щыта Сосналы СулътIан езым и ныбжьэгъуу икIи къыде-джауэ зэрыщытам, нэгъуэщIхэми.
— 1992 гъэм и бадзэуэгъуэм Сыхъум щекIуэкIауэ щытащ адыгэ-абхъаз лъэпкъхэм я щэнхабзэм и фестиваль, — жиIащ ХьэфIыцIэ Мухьэмэд. — Абы дыздыхэтым, а щIыналъэм пшагъуэ гуэрэнхэр къызэрыщхьэщыхьэр гукIи псэкIи зыхэтщIэрт. Махуэ 21-рэ дэкIри зауэм щIидзащ. 1993 гъэм и гъатхэпэм «Черкесское зарубежье» газетым и редакцэм тхылъ цIыкIу къыдигъэкIауэ щытащ. Абы итщ абхъаз, адыгэ сурэтыщIхэм зауэр къэзыгъэхъеяхэм теухуа я ауаныщI IэдакъэщIэкIхэр. Зи бжыгъэр мини 5 фIэкIа мыхъуу щыта а тхылъыр лъыныкъуитIымкIи а зауэм Iута цIыхухэм Iэрагъэхьащ. Си гугъэщ бийр нэхъ псынщIэу хэгъэщIэным ари хуэщхьэпауэ.
ПэкIум и кIэухым къызэхуэсахэм удз гъэгъахэр Абхъазым и утым щагъэува фэеплъ сыным тралъхьащ.
КЪУМАХУЭ Аслъэн.
Сурэтхэр Мамий Руслан трихащ.
